text: Els costos del canvi climàtic - Diari de Girona
  Primer de tot cal parlar dels costos de no frenar el clima. Avui l'augment de temperatura de la Terra ja ha pujat 1,1ºC respecte l'època preindustrial i s'espera que arribarem a un augment de 1,5ºC a l'any 2027. Es preveu que, de continuar al ritme que anem, la temperatura pujarà més dels 2ºC. Les conseqüències ja van donant senyals, amb més dies a l'any amb temperatures de canícula, amb més sequeres però alhora amb més episodis torrencials, amb menys neu i menys reserves d'aigua, amb més llevantades que malmeten la costa... A nivell econòmic això implica destrosses d'infraestructures i d'edificis, accions per contenir l'aigua del mar en certs llocs, i pèrdua considerable de producció agrària i ramadera. Un model fet per la NASA que podeu trobar a www.t.co/uvLPLjbtcy mostra les imatges de la costa amb la pujada del nivell del mar. Amb un metre d'augment del nivell es pot veure que l'aeroport de Barcelona queda sota les aigües, que al golf de Roses l'aigua arriba dins a Riumors molt a prop del polígon de Vilamalla. També a Torroella veiem com el mar penetra endins fins arribar a tocar de Sant Julià de Boada, com la costa del Maresme es veu reduïda amb desaparició de tota la platja i com es veuen perjudicats els ports de Barcelona i el de Tarragona. El punt més greu és la total desaparició del Delta de l'Ebre, arribant el mar a la mateixa Amposta. No hi ha números per quantificar la destrossa de la costa, la pèrdua d'infraestructures, la pèrdua d'habitatges i de conreus ni, per suposat, la pèrdua de diversitat de tal envergadura.
  Per recórrer el camí ens caldrà fer canvis i inversions, implementar un relat a la societat, relat que hauria de liderar l'administració de forma exemplaritzant. Cal invertir cada any en els habitatges a ritme de 3.000 milions, en la generació renovable amb 5.500 milions, en la indústria amb 1.500 milions, en el transport de mercaderies amb 1.500 milions, amb impuls al tren amb 1.200 milions, amb infraestructures públiques (carrils bici...) amb 700 milions, i amb transport i edificis públics amb 600 milions. En total l'economia catalana hauria d'invertir anualment 14.000 milions, dels quals 2.000 haurien de ser inversions de la Generalitat.